Uzbekistanin ulkoministeri Abdulaziz Kamilov on kertonut lisätietoja Tukholman terrori-iskusta epäillystä miehestä.

Rakhmat Akilovia, 39, epäillään terrori-iskusta Tukholman keskustassa. Hän on vangitsemisoikeudenkäynnissään myöntänyt teon.­

Uzbekistanin ulkoministerin mukaan maan tiedusteluviranomaiset olivat kertoneet Ruotsille Tukholman terrori-iskun tekijäksi epäillystä uzbekistanilaisesta Rakhmat Akilovista toisen valtion välityksellä, Reuters kertoo. Ulkoministeri Abdulaziz Kamilov ei nimennyt sitä valtiota, jonka oli ollut määrä välittää Akilovia koskeva tieto ruotsalaisviranomaisille.

Kamilov kertoi toimittajille myös, että terrorijärjestö Isis oli rekrytoinut Akilovin sen jälkeen, kun hän oli lähtenyt Uzbekistanista ja muuttanut Ruotsiin.

– Meidän saamiemme tietojen mukaan hän aktiivisesti kannusti maanmiehiään matkustamaan Syyriaan taistelemaan Isisin puolella, Kamilov sanoi.

Akilovin epäillään ajaneen viime viikolla väkijoukkoon Tukholman ydinkeskustassa. Iskussa kuoli neljä ihmistä ja loukkaantui 15. Hän on myöntänyt teon. Hänet on vangittu teosta epäiltynä. Syytteet on määrä nostaa 11. toukokuuta mennessä.

Jo aiemmin on kerrottu, että Akilov olisi mahdollisesti yrittänyt matkustaa Syyriaan liittyäkseen Isisin riveihin vuonna 2015. Asiasta kertoi nimetön uzbekistanilainen turvallisuusjärjestö Reutersille. Lähteen mukaan Akilov olisi jäänyt kuitenkin kiinni Turkin ja Syyrian välisellä rajalla ja karkotettu Ruotsiin.

Lähteen mukaan Uzbekistan oli lisännyt Akilovin helmikuussa etsittyjen ihmisten listalle. Listalla olevia epäillään uskonnollisesta ääriajattelusta.

Akilov haki Aftonbladetin mukaan oleskelulupaa Ruotsista vuonna 2014 nimellä Rahmatjon Kurbonov. Lehti kertoo Akilovin muun muassa väittäneen, että häntä vainottiin terrorikytköksistä epäiltynä kotimaassaan. Oikeus piti Akilovin väitteitä ristiriitaisina ja epäuskottavina ja hän sai kuitenkin viime vuonna kielteisen päätöksen.

Alla olevalla videolla näkyy, mitä reittiä Tukholman iskun tekijä ajoi.